
OPĆINA BARBAN
SLUŽBENE NOVINE

OPĆINE BARBAN

Republika Hrvatska         (      Istarska županija         (        OPĆINA BARBAN

(   Broj:   5/2026.
              (   Datum izdavanja: Četvrtak, 13.08.2026

Na temelju članka 15. stavak 2. Zakona o javnoj nabavi („Narodne novine“ broj 120/16, 114/22 i 48/26) i članka 24. Statuta Općine Barban („Službene novine Općine Barban“ broj 22/13, 12/18, 60/21, 4/22 i 1/25), Općinsko vijeće Općine Barban na sjednici održanoj dana 13. kolovoza 2026. godine donosi

PRAVILNIK 

o provedbi postupaka jednostavne nabave 

u Općini Barban

I. OPĆE ODREDBE 

Članak 1.

Ovim Pravilnikom o provedbi postupaka jednostavne nabave u Općini Barban ( dalje u tekstu: Pravilnik) uređuju se postupci, pravila i uvjeti za nabavu robe i usluga čija je procijenjena vrijednost bez poreza na dodanu vrijednost (u daljnjem tekstu: procijenjena vrijednost) manja od 50.000,00 eura te za nabavu radova čija je procijenjena vrijednost manja od 100.000,00 eura (u daljnjem tekstu: jednostavna nabava), na koju se, sukladno odredbi članka 12. stavka 1. Zakona o javnoj nabavi (u daljnjem tekstu: ZJN 2016), isti ne primjenjuje. 

U provedbi postupaka jednostavne nabave roba, usluga i nabave radova, Općina Barban ( u daljnjem tekstu: Naručitelj)  je osim odredbi ovog Pravilnika, obvezna primjenjivati važeće zakone i druge propise koji se odnose na predmet jednostavne nabave. 

Izrazi koji imaju rodno značenje, bez obzira jesu li u ovom Pravilniku korišteni u muškom ili ženskom rodu, odnose se jednako na muški i na ženski rod.

II. NAČELA I ANALIZA TRŽIŠTA

Članak 2.

U provedbi postupaka jednostavne nabave iz ovoga Pravilnika, Naručitelj je u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

Naručitelj je obvezan primjenjivati odredbe ovoga Pravilnika na način koji omogućava učinkovitu nabavu te ekonomično, zakonito, namjensko i svrhovito trošenje proračunskih sredstava (neovisno o izvoru sredstava).

Jednostavna nabava ne smije biti osmišljena s namjerom izbjegavanja primjene ZJN 2016 ili izbjegavanja primjene ovoga Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.

U svrhu pripreme postupaka jednostavne nabave provodi se analiza tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koje utječu na uvjete nabave, a sve sukladno planiranim proračunskim sredstvima i potrebama Naručitelja.

Informacije prikupljene analizom tržišta ne smiju se interpretirati na način da imaju za posljedicu narušavanje tržišnog natjecanja ili kršenje načela zabrane diskriminacije i transparentnosti.

III. SPRJEČAVANJE SUKOBA INTERESA

Članak 3.

Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

Na sprječavanje, prepoznavanje i uklanjanje sukoba interesa na odgovarajući se način primjenjuju odredbe ZJN 2016.

Predstavnici Naručitelja, kao i ovlaštene osobe naručitelja koje sudjeluju u pripremi i provedbi postupka jednostavne nabave, dužni su potpisati Izjavu o postojanju ili nepostojanju sukoba interesa te je ažurirati bez odgađanja ako nastupe promjene.

U slučaju saznanja o postojanju sukoba interesa, predstavnik Naručitelja, odnosno ovlaštena osoba Naručitelja obveza je odmah, a najkasnije dan nakon saznanja, izuzeti se iz provedbe postupka i o tome obavijestiti čelnika Naručitelja.

IV. PLAN NABAVE I REGISTAR UGOVORA

Članak 4.

Postupci jednostavne nabave provode se u skladu s Planom nabave naručitelja.

Naručitelj je obvezan voditi Plan nabave i Registar sklopljenih ugovora i okvirnih sporazuma jednostavne nabave čija je vrijednost jednaka ili veća od 5.000,00 eura bez PDV-a i objaviti ga u EOJN RH.

Registar ugovora sadrži najmanje sljedeće podatke: 

1. predmet nabave/ugovora, 

2. iznos sklopljenog ugovora, 

3. naziv odabranog ponuditelja/ugovaratelja, 

4. konačni iznos koji je isplaćen odabranom ponuditelju/ugovaratelju te obrazloženje ako je taj iznos veći od ugovorenog. 

Registar ugovora i okvirnih sporazuma objavljuje se u EOJN RH sukladno članku 28. Zakona o javnoj nabavi.

Na vođenje registra ugovora na odgovarajući se način primjenjuju odredbe Zakona o javnoj nabavi.

V. PREDMET NABAVE I PROCIJENJENA VRIJEDNOST NABAVE 

Članak 5.

Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni. Opis predmeta nabave ne smije pogodovati određenom gospodarskom subjektu. U opisu predmeta nabave navode se sve okolnosti koje su značajne za izvršenje ugovora, a time i za izradu ponude. 

Predmet nabave se određuje na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu. Prilikom definiranja predmeta nabave naručitelj je dužan postupati u duhu dobrog gospodarstvenika po načelu „najbolja vrijednost za uloženi novac“. 

Procijenjena vrijednost nabave mora biti valjano određena u trenutku početka postupka jednostavne nabave. Izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost, uključujući sve opcije i moguća obnavljanja ugovora.

Nije dopušteno dijeliti vrijednost nabave s namjerom izbjegavanja primjene Zakona o javnoj nabavi ili pravila koja vrijede prema procijenjenoj vrijednosti nabave. 

VI. PRIPREMA I PROVEDBA POSTUPAKA JEDNOSTAVNE NABAVE

Članak 6.

Pripremu i provedbu postupaka jednostavne nabave provodi Povjerenstvo za jednostavnu nabavu (dalje u tekstu: Povjerenstvo) koje imenuje odgovorna osoba naručitelja (dalje u tekstu: načelnik) prije početka postupka jednostavne nabave, a nabavu na temelju narudžbenice provodi Jedinstveni upravni odjel.

Povjerenstvo provodi postupke jednostavne nabave roba i usluga čija je procijenjena vrijednost jednaka ili veća od 15.000,00 eura, a manja od 50.000,00 eura te nabave radova čija je procijenjena vrijednost jednaka ili veća od 15.000,00 eura, a manja od 100.000,00 eura.

Odluka o imenovanju Povjerenstva sadržava:

· Naziv predmeta nabave

· Procijenjenu vrijednost nabave

· Podatke o članovima stručnog povjerenstva

Stručno povjerenstvo čine najmanje dva člana.

Članak 7.

Postupak jednostavne nabave započinje zaprimanjem Zahtjeva za izdavanje narudžbenice ili Zahtjeva za jednostavnu nabavu. 

VII. RAZGRANIČENJE POSTUPAKA JEDNOSTAVNE NABAVE PREMA VRIJEDNOSTI

Članak 8.

Postupci jednostavne nabave i njihova provedba razlikuju se s obzirom na procijenjenu

vrijednost jednostavne nabave kako slijedi:

1. postupci procijenjene vrijednosti manje ili jednake 15.000,00 eura

2. postupci procijenjene vrijednosti veće od 15.000,00 eura, a manje ili jednake 25.000,00

eura za robe i usluge, odnosno manje ili jednake 45.000,00 eura za radove, postupci

nabave u modulu EOJN RH s pozivom odabranim gospodarskim subjektima,

3. postupci procijenjene vrijednosti veće od 25.000,00 eura i manje od 50.000,00 eura za

robe i usluge, odnosno veće od 45.000,00 eura i manje od 100.000,00 eura za radove,

postupci s obveznom javnom objavom u modulu jednostavne nabave EOJN RH.

VIII. POSTUPAK JEDNOSTAVNE NABAVE ČIJA JE PROCIJENJENA VRIJEDNOST MANJA ILI JEDNAKA 15.000,00 EURA ZA ROBE, USLUGE I

 RADOVE

Članak 9.

Nabavu roba, usluga i radova procijenjene vrijednosti manje ili jednake 15.000,00 eura, naručitelj provodi izdavanjem narudžbenice na temelju Zahtjeva za izdavanje narudžbenice.

Ovisno o procjeni složenosti predmeta nabave, umjesto izdavanja narudžbenice s ponuditeljem se može zaključiti ugovor ili provesti postupak pozivom na dostavu ponuda.

Narudžbenica se izdaje, odnosno ugovor se zaključuje s jednim gospodarskim subjektom, na temelju najmanje jedne ponude, zatražene pisano (putem elektroničke pošte) ili usmeno (telefon). Narudžbenicu/ugovor potpisuje načelnik.

Narudžbenica sadrži:

· naziv, adresu i OIB naručitelja roba/usluga i/ili radova,

· naziv, adresu i OIB isporučitelja roba/usluga i/ili radova,

· redni broj narudžbenice,

· datum ispostavljanja narudžbenice,

· rok isporuke,

· način otpreme,

· rok i način plaćanja,

· naziv roba, usluga ili vrste radova, jedinicu mjere, količinu, cijenu,

· poziciju proračuna s koje će se obaviti plaćanje.

Narudžbenica se upućuje gospodarskom subjektu u pravilu elektroničkom poštom. 

Poziv na dostavu ponuda od strane Povjerenstva upućuje se na jednu (1) ili više adresa gospodarskih subjekata.

Poziv na dostavu ponuda upućuje se na dokaziv način, elektroničkom poštom, putem ovlašenog pružatelja poštanskih usluga i/ili objavom na mrežnoj stranici Naručitelja.

Poziv na dostavu ponuda mora sadržavati minimalno:

· podatke o naručitelju,

· kontakt osobu, broj telefona i adresu elektroničke pošte,

· evidencijski broj nabave za nabavu veću od 5.000,00 eura bez PDV-a,

· procijenjenu vrijednost nabave,

· naziv, opis predmeta nabave i tehničku specifikaciju predmeta nabave,

· troškovnik,

· mjesto isporuke roba, pružanja usluge i/ili izvođenja radova,

· rokpočetka i završetka isporuke roba, pružanja usluge i/ili izvođenja radova,

· rok i način dostave ponuda,

· rok, način i uvjete plaćanja,

· druge potrebne uvjete.

Ovisno o predmetu nabave, narudžbenica i/ili ugovor mogu sadržavati podatke o jamstvu za izvršenje predmeta nabave i ugovornoj kazni.
IX. POSTUPAK JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA, A MANJE ILI JEDNAKE 25.000,00 EURA ZA ROBE I USLUGE I PROCIJENJENE VRIJEDNOSTI VEĆE OD 15.000,00 EURA, A MANJE ILI JEDNAKE 45.000,00 EURA ZA RADOVE.

Članak 10.

Postupak jednostavne nabave čija je procijenjena vrijednost veća od 15.000,00 eura Tijelo nabave je sukladno Zakonu OBAVEZNO provesti putem modula jednostavne nabave u EOJN RH.

Nabava roba i usluga procijenjene vrijednosti veće od 15.000,00 eura i manje ili jednake 25.000,00 eura i nabava radova  procijenjene vrijednosti veće od 15.000,00 eura i manje ili jednake 45.000,00 eura provest će se slanjem poziva na dostavu ponuda od strane Povjerenstva na jednu (1) ili više adresa gospodarskih subjekata, putem modula jednostavne nabave u EOJN RH, bez obveze javne objave. Naručitelj uvijek može odlučiti provesti postupak putem javne objave poziva u modulu jednostavne nabave u EOJN RH.

Članak 11.

Za nabavu roba i usluga procijenjene vrijednosti veće od 15.000,00 eura, a manje ili jednake 25.000,00 eura i nabavu radova procijenjene vrijednosti veće od 15.000,00 eura, a manje ili jednake 45.000,00 eura u pravilu se ne propisuju uvjeti ekonomske i financijske sposobnosti, dok se dostava jamstva za ozbiljnost ponude, jamstva za uredno ispunjenje ugovora i jamstvo za otklanjanje nedostataka mogu propisati ovisno o specifičnosti predmeta nabave.

Kod predmeta nabave čije se količine ne mogu unaprijed točno odrediti naručitelj može u dokumentaciji o nabavi predvidjeti objedinjeni iznos uz odgovarajuću primjenu Zakona o javnoj nabavi.

Članak 12.

Rok za dostavu ponuda mora biti primjeren predmetu nabave i ne smije biti kraći od pet (5) dana od dana upućivanja poziva na dostavu ponude. U rok za dostavu ponuda se ne ubraja dan slanja poziva.

Tijekom roka za dostavu ponuda Naručitelj može izmijeniti ili dopuniti poziv na dostavu ponude. U slučaju značajne izmjene poziva, rok za dostavu ponuda će se primjereno produžiti.

U roku za dostavu ponuda gospodarski subjekti mogu zatražiti dodatne informacije, objašnjenja ili izmjene u vezi s pozivom na dostavu ponuda, a Naručitelj je obvezan odgovor, dodatne informacije i objašnjenja dati u primjerenom roku te u slučaju značajnih izmjena poziva na dostavu ponuda primjereno produžiti rok za dostavu ponuda. Naručitelj nije obvezan dati odgovor, dodatne informacije i objašnjenja ako je zahtjev zaprimljen na dan koji je određen kao rok za dostavu ponuda.

Dodatne informacije, objašnjenja ili izmjene poziva na dostavu ponuda stavljaju se na raspolaganje gospodarskim subjektima na isti način kao i osnovni poziv.

Članak 13.

Naručitelj upućuje poziv na dostavu ponude na jednu (1) ili više adresa gospodarskih putem modula jednostavne nabave u EOJN RH.

Poziv na dostavu ponude mora minimalno sadržavati: 

· podatke o naručitelju,

· evidencijski broj nabave

· procijenjenu vrijednost nabave, 

· naziv, opis predmeta nabave i tehničku specifikaciju predmeta nabave

· rok početka i završetka izvođenja radova/isporuke robe/pružanja usluge,

· rok, način i uvjete plaćanja,

· mjesto izvođenja radova/isporuke robe/pružanja usluge,

· troškovnik, 

· kriterij za odabir ponude, 

· rok za dostavu ponude, 

· uvjete i zahtjeve koje ponuditelji trebaju ispuniti (ako se traži), 

· način dostavljanja ponude, 

· adresu na koju se ponude dostavljaju.

Postupak jednostavne nabave započinje objavom u modulu jednostavne nabave EOJN RH. 

Poziv za dostavu ponuda mora biti jasan, razumljiv i nedvojben te izrađen tako da sadrži sve potrebne podatke koji ponuditelju omogućavaju izradu i dostavu ponude. 

Naručitelj će u pravilu svim pozvanim gospodarskim subjektima uz Poziv na dostavu ponuda dostaviti obrazac ponudbenog lista i troškovnika. 

Ovisno o složenosti predmeta nabave, Poziv za dostavu ponuda može sadržavati zahtjeve i uvjete vezane za predmet nabave, kao i odgovarajuću primjenu odredaba Zakona u odnosu na kriterije koji će se primjenjivati za kvalitativni odabir gospodarskog subjekta (osnove za isključenje ponuditelja i navod o dokumentima kojima se dokazuje nepostojanje istih, minimalne uvjete profesionalne, ekonomske i financijske, tehničke i stručne sposobnosti gospodarskih subjekata, te navod o dokumentima kojima se dokazuje tražena sposobnost), kriterije za odabir ponude (omjer cijene i ostalih kriterija te način dokazivanja tih kriterija), bitne i posebne uvjete za izvršenje ugovora, uvjete i zahtjeve koji moraju biti ispunjeni sukladno posebnim propisima ili stručnim pravilima, vrste jamstva, sredstva i uvjete jamstva, prijedlog ugovora o jednostavnoj nabavi te druge potrebne podatke, dokumente i informacije koje je gospodarski subjekt dužan dostaviti u ponudi (fotografije, prospekti, izjave, potvrde, dozvole i slično).

Prilikom određivanja kriterija za odabir ponude u pozivu za dostavu ponuda, cijena uvijek mora biti jedan od kriterija za odabir, ili kao kriterij najniže cijene ili kao jedan od kriterija za odabir ekonomski najpovoljnije ponude.

Naručitelj može prilagođavati Poziv za dostavu ponuda pojedinom postupku nabave te ga nadopuniti projektnim zadacima, nacrtima, projektnom dokumentacijom, crtežima, modelima, uzorcima i slično, u cilju točnijeg određivanja predmeta nabave i zaprimanja što kvalitetnijih ponuda.

X. JEDNOSTAVNE NABAVE ČIJA JE PROCIJENJENA VRIJEDNOST VEĆA OD 25.000,00 EURA, A MANJA OD 50.000,00 EURA ZA ROBE I USLUGE I PROCIJENJENA VRIJEDNOST VEĆA OD 45.000,00 EURA  I MANJA OD 100.000,00 EURA ZA RADOVE.

Članak 14.

Za nabavu robe i usluga čija je procijenjena vrijednost veća od 25.000,00 eura, te za nabavu radova čija je procijenjena vrijednost veća od 45.000,00 eura do pragova za primjenu Zakona o javnoj nabavi, Naručitelj je obvezan sukladno Zakonu provesti postupak jednostavne nabave putem javne objave u modulu jednostavne nabave u EOJN  RH. 

Istovremeno Naručitelj može uputiti dodatni poziv pojedinom gospodarskom subjektu za sudjelovanje u postupku.

Iznimno od stavka 1. ovoga članka, Naručitelj nije obvezan provesti postupak jednostavne nabave putem javne objave u modulu jednostavne nabave, već poziv za dostavu ponuda upućuje sukladno članku 10. stavku 2.: 

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni, 

b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 

1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe, 

2. ako iz tehničkih razloga predmet nabave može isporučiti samo određeni gospodarski subjekt, ili 

3. ako je to nužno radi zaštite isključivih prava, uključujući prava intelektualnog vlasništva, 

c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati (npr. elementarne nepogode, havarije, hitne sanacije koje ugrožavaju sigurnost ljudi i imovine),

Razlozi za primjenu iznimke iz stavka 3. ovoga članka navode se i obrazlažu u objavi u modulu jednostavne nabave u EOJN RH.

Članak 15.

Za nabavu roba i usluga procijenjene vrijednosti od 25.000,00 eura i nabavu radova procijenjene vrijednosti od 45.000,00 eura do pragova za primjenu Zakona o javnoj nabavi Načelnik donosi Odluku o imenovanju stručnog povjerenstva u sastavu iz članka 6. stavka 4., koja mora sadržavati najmanje podatke navedene u članku 6. stavku 3. ovog Pravilnika.

U pravilu se ne propisuju uvjeti ekonomske i financijske sposobnosti, osim u situacijama kada Naručitelj na Zahtjevu naglasi potrebu za navedenim.

U pravilu se propisuje jamstvo za ozbiljnost ponude, jamstvo za uredno ispunjenje ugovora za nabavu robe, usluga i radova, te jamstvo za otklanjanje nedostataka u jamstvenom roku za nabavu radova.

Za nabavu roba i usluga procijenjene vrijednosti od 25.000,00 eura i nabavu radova procijenjene vrijednosti od 45.000,00 eura do pragova za primjenu Zakona o javnoj nabavi primjenjuju se odredbe članka 11. stavka 2., te članka 12. ovog Pravilnika.

Za nabavu roba i usluga procijenjene vrijednosti od 25.000,00 eura i nabavu radova procijenjene vrijednosti od 45.000,00 eura do pragova za primjenu Zakona o javnoj nabavi provest će se postupak jednostavne nabave putem javne objave u modulu jednostavne nabave na EOJN RH, uz primjenu iznimki navedenih u članku 15., stavku 7. Zakona o javnoj nabavi.

XI. KOMUNIKACIJA U POSTUPKU

Članak 16.

Komunikacija i razmjena informacija između Naručitelja i gospodarskih subjekata razlikuje se obzirom na propisana razgraničenja prema procijenjenoj vrijednosti u postupcima jednostavne nabave.

U postupcima jednostavne nabave iz članka 9. ovoga Pravilnika, između Naručitelja i gospodarskih subjekata komunikacija se može obavljati elektroničkim sredstvima komunikacije i posredno poštanskom pošiljkom, elektroničkom poštom, telefonom ili kombinacijom navedenih sredstava komunikacije, koja se odabiru ovisno o svakom pojedinom predmetu nabave.

U postupcima jednostavne nabave iz članka 14. ovoga Pravilnika, komunikacija između Naručitelja i gospodarskih subjekata se obavlja elektroničkim sredstvima komunikacije putem EOJN RH, osim ako to zbog tehničkih razloga nije moguće.

U roku za dostavu ponuda gospodarski subjekti mogu zatražiti objašnjenja ili izmjene vezane uz poziv za dostavu ponuda.

Odgovor na zatražena objašnjenja ili izmjene vezane uz poziv za dostavu ponuda Naručitelj može dostaviti izravno gospodarskim subjektima pozvanim na dostavu ponude, bez navođenja podataka o podnositelju zahtjeva, odnosno za postupke iz članka 14. ovoga Pravilnika objavom u modulu jednostavne nabave EOJN  RH.

XII. SADRŽAJ I IZRADA PONUDE

Članak 17.

Ponuda je pisana izjava volje ponuditelja da isporuči robu, pruži uslugu ili izvede radove u skladu s uvjetima i zahtjevima navedenima u pozivu za dostavu ponuda i dokumentaciji o nabavi. 

Sadržaj ponude i način izrade ponude propisuje se pozivom za dostavu ponuda i/ili dokumentacijom o nabavi. 

Pri izradi ponude ponuditelj se mora pridržavati zahtjeva i uvjeta iz poziva za dostavu ponuda i dokumentacije o nabavi. Ponuditelj ne smije mijenjati ni nadopunjavati tekst poziva za dostavu ponuda i dokumentacije o nabavi. 

U roku za dostavu ponude ponuditelj može izmijeniti svoju ponudu, nadopuniti je ili od nje odustati. 

Na zahtjev Naručitelja ponuditelj može produžiti rok valjanosti svoje ponude. 

Ponuda se izrađuje u pisanom obliku na hrvatskom jeziku i latiničnom pismu, a dostavlja se u roku i na način propisan u pozivu za dostavu ponuda. 

Ispravci u ponudi, kada je to primjenjivo, moraju biti izrađeni tako da su vidljivi (npr. nije dopustivo brisanje, premazivanje ili uklanjanje slova ili otisaka). Ispravci moraju, uz navod datuma ispravka, biti potvrđeni potpisom ponuditelja.
XIII. ZAPRIMANJE, OTVARANJE, PREGLED I OCJENA PONUDA
Članak 18.

U postupcima jednostavne nabave ne provodi se javno otvaranje ponuda.

Otvaranje ponuda se obavlja po proteku roka za dostavu ponuda, odnosno najkasnije sljedećeg dana po proteku roka na dostavu ponuda.

Ponude otvara najmanje dva člana Povjerenstva, prema redoslijedu zaprimanja ponuda.

Odabir ponude provodi Povjerenstvo na temelju valjano zaprimljenih ponuda, dostavljenih u skladu s načinom određenim u pozivu za dostavu ponuda. Za postupke iz članka 14. ovoga Pravilnika, ponude se dostavljaju elektroničkim sredstvima komunikacije putem modula jednostavne nabave EOJN RH, osim ako to zbog tehničkih razloga nije moguće (dijelovi ponude koji se ne mogu dostaviti elektroničkim putem, nedostupnost modula jednostavne nabave EOJN R RH i sl.). 

Postupak zaprimanja, otvaranja, pregleda, ocjene i odabira pravovremeno dostavljenih ponuda obavlja Povjerenstvo. Pravovremeno pristigle ponude upisuju se redoslijedom  zaprimanja u Zapisnik o otvaranju, pregledu i ocjeni ponuda. 

Ako smatra potrebnim, Povjerenstvo može u postupak pregleda i ocjene pristiglih ponuda uključiti neovisne stručne osobe i/ili tijela. 

Povjerenstvo će odbiti ponudu kao nevaljanu, ako:

· ponuda nije dostavljena u roku određenom u pozivu na dostavu ponuda,

· ponuda nije potpuna ili nije razumljiva, a nedostatak nije moguće otkloniti pojašnjenjem ili upotpunjavanjem ponude,

· ponuda ne ispunjava uvjete ili zahtjeve iz poziva na dostavu ponuda, 

· ponuđeni predmet nabave ne odgovara tehničkim specifikacijama ili drugim zahtjevima naručitelja, 

· ponuditelj nije dokazao ispunjavanje uvjeta sposobnosti, ako su takvi uvjeti bili propisani, 

· postoje razlozi za isključenje ponuditelja, ako su bili propisani pozivom na dostavu ponuda, 

· cijena ponude je neuobičajeno niska, a ponuditelj nije dostavio prihvatljivo obrazloženje, 

· ponuda je protivna propisima ili uvjetima iz poziva na dostavu ponuda. 

Povjerenstvo o postupku otvaranja, pregleda i ocjene ponuda sastavlja Zapisnik o otvaranju pregledu i ocjeni ponuda. 

XIV. KRITERIJ ZA ODABIR PONUDE

Članak 19.

Kriteriji za odabir ponude je najniža cijena ili ekonomski najpovoljnija ponuda, kako je to navedeno u pozivu na dostavu ponude.

Kada je kriterij za odabir ponude ekonomski najpovoljnija ponuda, Naručitelj će osim kriterija cijene u Pozivu na dostavu ponuda odrediti i druge odabrane kriterije kao što su kvaliteta, rok isporuke ili rok izvršenja, ekološke osobine, tehničke i funkcionalne prednosti, troškovi održavanja i drugo.

Svakom odabranom ponuditelju Naručitelj određuje značaj koji odražava njegovu važnost u odnosu na druge kriterije u svrhu određivanja ekonomski najpovoljnije ponude.

XV. ODLUKA O ODABIRU PONUDE

Članak 20.

Na osnovi rezultata iz Zapisnika o pregledu i ocjeni ponuda, donosi se Odluka o odabiru koja sadrži najmanje:

· naziv naručitelja,

· predmet nabave,

· evidencijski broj nabave,

· procijenjenu vrijednost nabave,

· naziv ponuditelja čija je ponuda odabrana i cijenu predmeta nabave iz odabrane ponude.

Odluku o odabiru donosi načelnik.

Kao najpovoljnija ponuda, može se odabrati samo ponuda koja ispunjava sve uvjete iz Poziva na dostavu ponuda.

Ako su dvije ili više valjanih ponuda jednako rangirane prema kriteriju za odabiru ponude, naručitelj će odabrati ranije zaprimljenu ponudu.

Odluku o odabiru ponude Naručitelj  dostavlja  svakom ponuditelju na isti način kao i poziv na dostavu ponude.

Ako je poziv na dostavu ponude upućen na više adresa gospodarskih subjekata, Odluka o odabiru ili Odluka o poništenju postupka dostavlja se onim gospodarskim subjektima koji su u roku za dostavu ponuda dostavili ponudu.

Rok za donošenje Odluke o odabiru ponude je 30 dana od isteka roka za dostavu ponuda.

Naručitelj može prihvatiti ponudu čija je cijena veća od procijenjene vrijednosti, ako su za tu nabavu osigurana dostatna financijska sredstva u proračunu upravnog odjela inicijatora nabave. 

Ponuda čija je cijena veća od procijenjene vrijednosti nabave, a za koju nije moguće osigurati dodatna sredstva, odbit će se.

Ponuda čija je cijena bez PDV-a jednaka ili veća od pragova za primjenu Zakona o javnoj nabavi odbit će se.

XVI. PONIŠTENJE POSTUPKA NABAVE 

Članak 21.

Naručitelj će poništiti postupak nabave ako:

· Nije dostavljena niti jedna ponuda ili

· Ako nakon odbijanja ponuda ne preostane niti jedna valjana ponuda

· Ako je to potrebno radi zaštite javnog interesa ili ako su nastupile okolnosti koje onemogućuju provedbu postupka.

Naručitelj zadržava pravo poništiti postupak jednostavne nabave prije ili nakon proteka roka za dostavu ponuda, bez posebnom pisanog obrazloženja. Odluka o poništenju postupka dostavlja se na isti način i istim svim gospodarskim subjektima kao i Poziv

XVII. ROK MIROVANJA I IZVRŠNOST ODLUKE

Članak 22.

U postupcima jednostavne nabave procijenjene vrijednosti veće od 15.000,00 eura, nakon dostave Odluke o odabiru ponuditeljima, naručitelj ne smije sklopiti ugovor o nabavi odnosno izdati narudžbenicu prije isteka rokova za podnošenje prigovora propisanih odredbom članka 24. stavak 2. ovog Pravilnika.

Rok iz stavka 1. ovoga članka predstavlja rok mirovanja. 

Ako u roku iz stavka 1. ovoga članka nije podnesen prigovor, odluka o odabiru postaje izvršna istekom roka za podnošenje prigovora. 

Ako je prigovor podnesen u roku, Odluka o odabiru ne može se izvršiti do donošenja Odluke o prigovoru. 

U postupcima jednostavne nabave procijenjene vrijednosti manje od 15.000,00 eura, Odluka o odabiru može se izvršiti odmah nakon njezina donošenja, jer se pravna zaštita u tim postupcima ne osigurava putem prigovora. 

Rok mirovanja ne primjenjuje se ako je u postupku jednostavne nabave zaprimljena samo jedna ponuda, tada se Odluka o odabiru može izvršiti odmah nakon njezina donošenja.

XVIII. UGOVOR

Članak 23.

Na temelju odluke o odabiru ponude, sklapa se ugovor o nabavi u pisanom obliku s ponuditeljem čija je ponuda odabrana, koja mora biti u skladu s Pozivom na dostavu ponuda i odabranom ponudom najkasnije u roku od 30 dana od završetka postupka.

Ugovor o nabavi sklopljen u svim postupcima jednostavne nabave Naručitelj smije izmijeniti tijekom njegova trajanja primjenjujući odgovarajuće odredbe članaka 315. do 321. Zakona, a osobito pazeći pri tom da se time ne mijenja bitno predmet ugovora niti narušavaju načela javne nabave. Ukupna plaćanja bez PDV-a po svim izmjenama ugovora o nabavi ne mogu biti jednaka ili veća od pragova za primjenu Zakona o javnoj nabavi.
Izmjene ugovora osobito su dopuštene ako se odnose na: 

- manje tehničke prilagodbe koje ne mijenjaju prirodu predmeta nabave, 

- produženje rokova izvršenja ugovora zbog objektivnih okolnosti koje naručitelj nije mogao predvidjeti, 

- promjene koje su nužne radi urednog izvršenja ugovora, ako ne mijenjaju bitne elemente ugovora. 

Izmjene ugovora ne smiju imati za posljedicu: 

- promjenu predmeta nabave, 

- promjenu kriterija na temelju kojih je ponuda odabrana, 

- značajno povećanje vrijednosti ugovora koje bi utjecalo na izbor postupka nabave. 

Svaka izmjena ugovora mora biti pisano obrazložena i dokumentirana u dokumentaciji postupka. 

Ako izmjena ugovora podrazumijeva značajno povećanje vrijednosti ugovora ili promjenu predmeta nabave, naručitelj je dužan provesti novi postupak nabave sukladno ovom Pravilniku.
Ugovor za Naručitelja potpisuje načelnik.

XIX. PRAVNA ZAŠTITA – PRIGOVOR

Članak 24.

Za nabave čija je procijenjena vrijednost veća od 15.000,00 eura, Naručitelj gospodarskim subjektima koji imaju ili su imali interes za sklapanje Ugovora o jednostavnoj nabavi osigurava pravo na pravnu zaštitu putem podnošenja prigovora čelniku Naručitelja.

Prigovor iz stavka 1. ovoga članka podnosi se čelniku Naručitelja putem modula jednostavne nabave u EOJN RH: 

· u roku od tri (3) dana od dana dostave Odluke o odabiru ili Odluke o poništenju postupka, kada se prigovor odnosi na te odluke odnosno postupak pregleda i ocjene ponuda, 

· najkasnije do isteka roka za dostavu ponuda, kada se prigovor odnosi na sadržaj poziva odnosno dokumentacije o nabavi, osim ako drugačije nije propisano Pozivom na dostavu ponuda odnosno u Dokumentaciji o nabavi.  

Prigovor se može podnijeti na:

- sadržaj poziva na dostavu ponuda odnosno dokumentacije o nabavi,

- postupak pregleda i ocjene ponuda,

- odluku o odabiru ponude, odluku o poništenju postupka jednostavne nabave.

Prigovor mora sadržavati najmanje:

· podatke o gospodarskom subjektu koji podnosi prigovor, 

· oznaku postupka jednostavne nabave,

· radnju Naručitelja na koju se prigovor odnosi,

· razloge prigovora i obrazloženje, 

· dokaze na kojima se prigovor temelji i prijedlog načina otklanjanja navodne nepravilnosti.

Čelnik Naručitelja je dužan o prigovoru odlučiti u roku od 5 kalendarskih dana od dana primitka prigovora te može:


- odbaciti prigovor ako nije pravodoban ili nije dopušten,


- odbiti prigovor kao neosnovan,


- prihvatiti prigovor i naložiti otklanjanje utvrđenih nepravilnosti,


- prihvatiti prigovor i poništiti postupak jednostavne nabave ili njegov dio.

Odluka o prigovoru dostavlja se podnositelju prigovora elektroničkim sredstvima komunikacije putem modula jednostavne nabave EOJN RH osim ako drugačije nije propisano pozivom na dostavu ponuda odnosno u dokumentaciji o nabavi.

Odluka čelnika je konačna. Postupak odlučivanja o prigovoru nije upravni postupak, a Odluka o prigovoru nema svojstvo upravnog akta.

O odluci povodom prigovora podnositelj prigovora obavještava se bez odgode.

U postupcima jednostavne nabave čija je procijenjena vrijednost manja ili jednaka 15.000,00 eura, prigovor nije dopušten. 

Podnošenje prigovora u pravilu odgađa provedbu jednostavne nabave i sklapanje ugovora odnosno izdavanja narudžbenice, osim ako čelnik Naručitelja ocijeni da bi odgoda štetila javnom interesu, kao i za slučaj žurnosti propisan člankom 14. stavak 3. točka c) ovog Pravilnika.

XX. PRIJELAZNE I ZAVRŠNE ODREDBE

Članak 25.

Stupanjem na snagu ovog Pravilnika prestaje važiti Pravilnik o provedbi postupaka jednostavne nabave u Općini Barban, KLASA: 406-03/22-01/31 URBROJ: 2163-12-02-22-1 od 21. prosinca 2022. godine („Službene novine Općine Barban“ broj 15/22).

Članak 26.

Postupci jednostavne nabave koji su započeti prema odredbama Pravilnika o provedbi postupaka jednostavne nabave u Općini Barban (KLASA: 406-03/22-01/31 URBROJ: 2163-12-02-22-1 od 21. prosinca 2022. godine („Službene novine Općine Barban“ broj 15/22)) dovršit će se prema odredbama toga pravilnika, sukladno članku 87. Zakona o izmjenama i dopunama Zakona o javnoj nabavi („Narodne novine“, broj 48/26.).

Članak 27.

Ovaj Pravilnik objavit će se u „Službenim novinama Općine Barban i na internetskim stranicama naručitelja www.barban.hr  te u EOJN RH, a stupa na snagu dana 1. rujna 2026. godine.

KLASA: 406-03/26-01/19

URBROJ: 2163-12-02/01-26-1

Barban, 13. kolovoza 2026. godine 

OPĆINSKO VIJEĆE OPĆINE BARBAN

PREDSJEDNIK

Aleksa Vale, v.r.
Na temelju članaka 48. i 49. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22, 101/23, 145/23, 145/24, 146/25, 22/26) i članka 24. Statuta Općine Barban („Službene novine Općine Barban” broj 22/13, 12/18, 60/21, 4/22 i 1/25), Općinsko vijeće Općine Barban na sjednici održanoj dana 13. kolovoza 2026. godine, donosi

ODLUKU

o mjerilima za financiranje djelatnosti

predškolskog odgoja i obrazovanja

u predškolskoj ustanovi Dječji vrtić „Tratinčica“ Barban

Članak 1.
Ovom Odlukom utvrđuju se mjerila za financiranje djelatnosti predškolskog odgoja i obrazovanja u Općini Barban te udjelu roditelja/skrbnika u strukturi prihoda ekonomske cijene programa Dječjeg vrtića kojemu je osnivač Općina Barban (u daljnjem tekstu: Dječji vrtić).

Članak 2.
Vrtić obavlja usluge predškolskog odgoja i obrazovanja te skrbi o djeci rane i predškolske dobi (u daljnjem tekstu: predškolski odgoj) ostvarivanjem sljedećih programa:

–  redovitog programa njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi (u daljnjem tekstu: redoviti program),

–  posebnih programa sukladno odredbama Državnog pedagoškog standarda predškolskog odgoja i obrazovanja za čije je provođenje potrebna suglasnost ministarstva nadležnog za obrazovanje. 

Članak 3.
Redoviti programi predškolskog odgoja, ostvaruju se u petodnevnom radnom tjednu kao 10- satni program (cjelodnevni boravak) i kao 6-satni program (poludnevni boravak).

Posebni programi ostvaruju se u trajanju i prema rasporedu utvrđenom Godišnjim planom i programom rada Vrtića.

Program predškole organizira se sukladno odredbama Zakona o predškolskom odgoju i obrazovanju u trajanju i prema rasporedu utvrđenom Godišnjim planom i programom rada Vrtića i važećim Pravilnikom o sadržaju i trajanju programa predškole. 

Članak 4.

Ekonomska cijena predstavlja punu mjesečnu cijenu programa predškolskog odgoja i obrazovanja u Dječjem vrtiću, a obuhvaća sljedeće vrste troškova: 

1. Izdatke za radnike, i to:

- bruto plaće,

- naknade i materijalna prava radnika,

2. Prehranu djece,

3. Uvjete boravka djece, i to:

- materijalne izdatke,

- energiju i komunalije,

- tekuće održavanje objekta i opreme,

4. Nabavu namještaja i opreme,

5. Nabavu potrošnog i didaktičkog materijala.

U troškove za obračun cijene programa nisu uključeni troškovi realizacije posebnih projekata financiranih iz fondova Europske unije u iznosu sufinanciranja od strane Europske unije, troškovi investicija te troškovi povremenih izleta i drugih programa koji su financirani isključivo uplatama roditelja/skrbnika i donacijama.

Članak 5.
Ekonomska cijena programa definiranih člankom 2. ove odluke za tekuću pedagošku godinu izračunava se na osnovu ukupnih godišnjih rashoda planiranih u tekućoj godini na temelju vrsta troškova navedenih člankom 4. ove Odluke i prosječnog godišnjeg broja djece upisanih u vrtić u prethodnoj kalendarskoj godini.

Ekonomsku cijenu programa Dječjeg vrtića utvrđuje Upravno vijeće Dječjeg vrtića.

Upravno vijeće Dječjeg vrtića dužno je utvrditi ekonomsku cijenu vrtića za tekuću pedagošku godinu te istu uputiti osnivaču na znanje najkasnije do 30. lipnja tekuće godine.

Upravno vijeće može osnivaču dostaviti prijedlog izmjene udjela roditelja/skrbnika u strukturi prihoda ekonomske cijene Dječjeg vrtića u roku iz stavka 3. ovoga članka.

Članak 6.

Udio roditelja/skrbnika u strukturi prihoda ekonomske cijene Dječjeg vrtića ne može iznositi više od 50%, a utvrđuje se u fiksnom mjesečnom iznosu:

· za redoviti cjelodnevni 10-satni program 100,00 eura po djetetu 

· za redoviti poludnevni 6-satni program 70,00 eura po djetetu.

Razliku sredstava u strukturi prihoda ekonomske cijene Dječjeg vrtića,  od udjela roditelja/skrbnika do pune ekonomske cijene, osigurava osnivač za roditelje/skrbnike koji imaju prebivalište na području Općine Barban.

Ukoliko jedan od roditelja/skrbnika djeteta upisanog u Dječji vrtić nema prebivalište na području Općine Barban, plaća 150,00 eura po djetetu.

U slučaju upisa u Dječji vrtić djece čiji roditelji/skrbnici imaju prebivalište izvan područja  Općine Barban roditelji/skrbnici plaćaju punu ekonomsku cijenu usluge za program u koji se dijete upisuje, a od nadležnog tijela jedinice lokalne samouprave na čijem području imaju prebivalište mogu tražiti suglasnost za sufinanciranje.

Članak 7.

U jednoj godini može se koristiti godišnji odmor u trajanju od dvadeset dana (neprekidno ili dva puta godišnje po deset dana).

Za vrijeme korištenja godišnjeg odmora, utvrđuje se dnevna subvencija roditelja/skrbnika u cijeni redovitih programa Dječjeg vrtića „Tratinčica“ prema broju ostvarenih i neostvarenih radnih dana u tom mjesecu.

Dnevna subvencija roditelja/skrbnika u sufinanciranju programa predškolskog  odgoja za ostvarene radne dane u odnosnom mjesecu, prije ili nakon korištenja godišnjeg odmora, određuje se u sljedećim iznosima: 

· za redoviti cjelodnevni 10-satni program 5,00 eura po djetetu, 

· za redoviti poludnevni 6-satni program 3,50 eura po djetetu.

Dnevna subvencija roditelja/skrbnika u cijeni redovitih programa Dječjeg vrtića tijekom korištenja godišnjeg odmora umanjuje se za 50% i iznosi: 

· za redoviti cjelodnevni 10-satni program 2,50 eura po djetetu, 

· za redoviti poludnevni 6-satni program 1,75 eura po djetetu.

Dnevna subvencija roditelja/skrbnika u cijeni redovitih programa Dječjeg vrtića za vrijeme kolektivnog godišnjeg odmora umanjuje se za 70% i iznosi:

· za redoviti cjelodnevni 10-satni program 1,5 eura po djetetu, 

· za redoviti poludnevni 6-satni program 1,05 eura po djetetu.

Članak 8.

U slučaju posebnih okolnosti ili dugotrajnog bolovanja može se mjesečna subvencija umanjiti za 50 % na temelju pismenog zahtjeva o kojem odlučuje Upravno vijeće Dječjeg vrtića.

Članak 9.

Olakšice u plaćanju redovitog programa imaju roditelji/skrbnici djece s prebivalištem na području Općine Barban sukladno Odluci o socijalnoj skrbi o čemu izdaje rješenje Jedinstveni upravni odjel Općine Barban.

Članak 10.

Stupanjem na snagu ove Odluke, prestaje važiti Odluka o iznosima sufinanciranja programa predškolskog odgoja („Službene novine Općine Barban“ broj 4/24).

Članak 11.

Ova Odluka stupa na snagu osmog dana od dana objave u Službenim novinama Općine Barban.

KLASA: 601-01/26-01/11

URBROJ: 2163-12-02/01-26-1

Barban, 13. kolovoza 2026. godine

OPĆINSKO VIJEĆE OPĆINE BARBAN

PREDSJEDNIK

Aleksa Vale, v.r.

Na temelju članka 17. i članka 289. Zakona o socijalnoj skrbi („Narodne novine” broj 18/22, 46/22, 119/22, 71/23, 156/23, 61/25), članka 19. stavak 1. podstavak 5. Zakona o lokalnoj i područnoj (regionalnoj) samoupravi („Narodne novine” broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članka 24. Statuta Općine Barban („Službene novine Općine Barban“ broj 22/13, 12/18, 60/21, 4/22 i 1/25), Općinsko vijeće Općine Barban na sjednici održanoj dana 13. kolovoza 2026. godine donosi

ODLUKU 

o socijalnoj skrbi Općine Barban

I. OPĆE ODREDBE

Članak 1.

Ovom Odlukom utvrđuju se prava iz socijalne skrbi koje osigurava Općina Barban (u daljnjem tekstu: Općina) propisana zakonom kojim se uređuje socijalna skrb (u daljnjem tekstu: Zakon) te prava iznad standarda propisanih Zakonom, uvjeti i način njihova ostvarivanja, korisnici socijalne skrbi i postupak za ostvarivanje tih prava.

Izrazi koji se koriste u ovoj Odluci, a imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 2.

Socijalna skrb je organizirana djelatnost od javnog interesa čiji je cilj pružanje pomoći socijalno ugroženim osobama, kao i osobama u nepovoljnim osobnim ili obiteljskim okolnostima, a obuhvaća prevenciju, pomoć i podršku pojedincu, obitelji i skupinama, u svrhu unaprjeđenja kvalitete života te poticanje promjena i osnaživanje korisnika, radi njihovog aktivnog uključivanja u život zajednice.

Članak 3.

Poslove u svezi s ostvarivanjem prava iz socijalne skrbi propisanih ovom Odlukom obavlja Jedinstveni upravni odjel Općine Barban (u daljnjem tekstu: Odjel) samostalno ili u suradnji s područnom jedinicom Hrvatskog zavoda za socijalni rad (u daljnjem tekstu: Zavod), mjesnim odborima, vjerskim zajednicama, udrugama, ustanovama socijalne skrbi i drugim domaćim i stranim fizičkim i pravnim osobama.

Članak 4.

Ukoliko zbog smanjenog ostvarivanja proračunskih prihoda nema dovoljno sredstava za isplatu socijalnih prava utvrđenih ovom Odlukom načelnik će, na prijedlog pročelnika Odjela, privremeno obustaviti isplatu istih ili odobriti isplatu u umanjenom iznosu, razmjerno postotku ostvarivanja proračunskih prihoda, a ako prihodi budu trajno smanjeni predložit će Općinskom vijeću izmjenu Programa javnih potreba društvenih djelatnosti u dijelu socijalne skrbi Općine kao i izmjenu ove Odluke.

Članak 5.
Svaki mještanin Općine dužan je brinuti se za zadovoljavanje svojih životnih potreba i potreba osoba koje je po zakonu ili po drugoj pravnoj osnovi dužan uzdržavati.

Svaki mještanin je svojim radom, prihodom i imovinom dužan pridonositi sprječavanju, otklanjanju ili ublažavanju vlastite socijalne ugroženosti, kao i socijalne ugroženosti članova svoje obitelji, prije svega djece, ali i drugih članova obitelji koji se ne mogu brinuti o sebi.

Korisnik koji ostvaruje prava iz ove Odluke ne može njihovim korištenjem postići povoljniji materijalni položaj od osobe koja sredstva za život ostvaruje radom ili po osnovi prava koja proizlaze iz rada.

II. DEFINICIJE POJMOVA

Članak 6.

Pojedini pojmovi u smislu ove Odluke imaju sljedeće značenje:

1. korisnik je osoba ili kućanstvo koji u sustavu socijalne skrbi ostvaruje naknadu, socijalnu uslugu ili drugi oblik pomoći propisan ovom Odlukom i Zakonom;

2. samac je osoba koja živi sama;

3. kućanstvo je zajednica osoba koje zajedno žive i podmiruju troškove života;

4. samohrani roditelj je roditelj koji živi sam s djetetom, sam skrbi o njemu i sam ga uzdržava, a što se dokazuje smrtnim listom supružnika ili dokazom da drugi roditelj ne sudjeluje u uzdržavanju djeteta;

5. dijete je osoba do navršenih 18 godina života;

6. dijete s teškoćama u razvoju je dijete koje zbog tjelesnih, senzoričkih, komunikacijskih, govorno-jezičnih ili intelektualnih teškoća treba dodatnu podršku za razvoj i učenje kako bi ostvarilo najbolji mogući razvojni ishod i socijalnu uključenost;

7. osoba s invaliditetom je osoba koja ima dugotrajna tjelesna, mentalna, intelektualna ili osjetilna oštećenja koja u međudjelovanju s različitim preprekama mogu sprječavati njezino puno i učinkovito sudjelovanje u društvu na ravnopravnoj osnovi s drugima;

8. osoba potpuno nesposobna za rad je osoba koju privremeno ili trajno nije moguće uključiti u radne procese, prema propisima o vještačenju i metodologijama vještačenja;

9. beskućnik je osoba koja nema mjesto stanovanja niti sredstva kojima bi mogla podmiriti troškove stanovanja, a smještena je ili koristi uslugu organiziranog stanovanja u prihvatilištu ili prenoćištu ili boravi na javnim ili drugim mjestima koja nisu namijenjena za stanovanje;

10. osnovne životne potrebe su prehrana, smještaj, odjeća i druge stvari za osobne potrebe; osnovne životne potrebe djece i mladeži obuhvaćaju i potrebe koje proizlaze iz njihova razvoja i odrastanja te odgoja i obrazovanja; osnovne životne potrebe djece s teškoćama u razvoju i odraslih osoba s invaliditetom obuhvaćaju i dodatne potrebe koje proizlaze iz oštećenja njihova zdravlja odnosno invaliditeta;

11. prihod su novčana sredstva ostvarena po osnovi rada, mirovine, primitaka od imovine ili na neki drugi način, primjerice primitak od udjela u kapitalu, kamate od štednje i sl. ostvaren u tuzemstvu i inozemstvu, umanjen za iznos uplaćenog poreza i prireza;

12. imovina su sve pokretnine, nekretnine, imovinska prava, iznos gotovine u domaćoj i stranoj valuti, štednja odnosno novčana sredstva na osobnim računima ili štednim knjižicama, darovi, vrijednosni papiri, dionice, poslovni udjeli, stambena štednja, životno osiguranje i ostala imovina u tuzemstvu i inozemstvu.

III. KORISNICI SOCIJALNE SKRBI

Članak 7.

Prava iz socijalne skrbi utvrđena ovom Odlukom mogu koristiti hrvatski državljani s prebivalištem na području Općine, stranci sa stalnim boravkom i dugotrajnim boravištem na području Općine te osobe bez državljanstva s privremenim i stalnim boravkom i dugotrajnim boravištem na području Općine.

Članak 8.

U smislu ove Odluke osoba može sama sebe uzdržavati ako sredstva za podmirenje osnovnih životnih potreba može ostvariti svojim prihodima ili imovinom koja ne služi njoj niti članovima njezine obitelji za podmirenje osnovnih životnih potreba te od obveznika uzdržavanja ili na drugi način.

Članak 9.

Prava korisnika utvrđena ovom Odlukom ne mogu se ostvarivati na teret Općine ako je Zakonom ili drugim propisom propisano da se ta prava ostvaruju prvenstveno na teret državnog proračuna ili na teret drugih pravnih ili fizičkih osoba.

Iznimno od odredbe stavka 1. ovoga članka ako su pojedina prava, koja prema ovoj Odluci osigurava Općina, po svojoj visini i/ili po svome opsegu utvrđena u višem iznosu ili u većem opsegu od prava i pomoći koja osigurava Republika Hrvatska, odnosno Zavod ili druga pravna ili fizička osoba, Općina će ta prava osigurati do visine razlike između prava koja oni osiguravaju i prava utvrđenih ovom Odlukom.
IV. NAKNADE U SUSTAVU SOCIJALNE SKRBI OPĆINE

Članak 10.

Korisnici socijalne skrbi mogu na način definiran ovom Odlukom ostvariti sljedeća prava:

1. naknada za troškove stanovanja,

2. novčana naknada za novorođeno dijete,

3. subvencija učešća u cijeni programa predškolskog odgoja,

4. subvencija učešća u cijeni školske marende,

5. naknada za troškove prijevoza djeteta s teškoćama u razvoju i osobe s invaliditetom,

6. naknada umirovljenicima s niskim primanjima,

7. usluga pomoći u kući,

8. dnevni topli obrok,

9. naknada za pogrebne troškove,

10. jednokratna naknada.

Prava iz socijalne skrbi utvrđena ovom Odlukom su osobna, neprenosiva i ne mogu se nasljeđivati.

Korisnik može istovremeno ostvariti više pojedinačnih prava iz stavka 1. ovoga članka, ako njihovo istovremeno ostvarivanje ne proturječi svrsi za koju je ostvarivanje namijenjeno, osim ako ovom Odlukom nije drugačije određeno.

Ukoliko korisnik ili članovi kućanstva u kojemu on živi imaju dugovanje prema Općini s bilo koje osnove, Općina može uskratiti zahtijevano pravo, osim prava na naknadu troškova stanovanja.

IV.1 Naknada za troškove stanovanja

Članak 11.

Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

Troškovi stanovanja odnose se na najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade.

Pravo na naknadu za troškove stanovanja mogu ostvariti isključivo korisnici kojima je od strane Zavoda izdano Rješenje o pravu na zajamčenu minimalnu naknadu.

Članak 12.

Pravo na naknadu za troškove stanovanja priznaje se u visini od 30% iznosa zajamčene minimalne naknade iz stavka 3. članka 11. ove Odluke.

Ako su troškovi stanovanja manji od 30 % iznosa zajamčene minimalne naknade, naknada za troškove stanovanja priznaje se u iznosu stvarnih troškova stanovanja.

Članak 13.

Naknada za troškove stanovanja isplaćivat će se u pravilu izravno na IBAN račun korisnika.

Općina može naknadu za troškove stanovanja djelomično ili u potpunosti podmiriti izravno u ime i za račun korisnika zajamčene minimalne naknade.

Članak 14.

Postupak za ostvarivanje prava na naknadu za troškove stanovanja pokreće se podnošenjem zahtjeva Odjelu.

Podnositelj je dužan uz zahtjev dostaviti sljedeće priloge:

· potvrdu o prebivalištu, odnosno odobrenom stalnom boravku podnositelja zahtjeva,

· rješenje Zavoda o ostvarenju prava na zajamčenu minimalnu naknadu,

· presliku bankovne kartice ili potvrdu banke o IBAN računu,

· privolu za obradu osobnih podataka u svrhu ostvarenja prava iz zahtjeva.

IV. 2 Novčana naknada za novorođeno dijete

Članak 15.

Pravo na novčanu naknadu za svako novorođeno dijete ostvaruje jedan od roditelja, skrbnik ili udomitelj i to: 

· za prvo dijete u iznosu od 300,00 EUR

· za drugo dijete u iznosu od 350,00 EUR

· za treće dijete u iznosu od 400,00 EUR

· za svako sljedeće dijete u iznosu 700,00 EUR

Pravo na naknadu iz stavka 1. ovog članka ostvaruje se uz uvjet da su kumulativno ispunjeni sljedeći uvjeti:

· novorođeno dijete ima prijavljeno prebivalište na području Općine,

· barem jedan od roditelja, skrbnik ili udomitelj novorođenog djeteta, u trenutku rođenja djeteta, ima prijavljeno prebivalište ili odobren stalni boravak na području Općine, u slučaju da se radi o strancima ili osobama bez državljanstva.

Članak 16.

Postupak za ostvarivanje prava na novčanu naknadu za novorođeno dijete pokreće se podnošenjem zahtjeva Odjelu, u roku od godine dana od dana rođenja djeteta, a mogu ga podnijeti roditelj, skrbnik ili udomitelj novorođenog djeteta. Naknada se uplaćuje izravno na IBAN račun podnositelja zahtjeva.
Podnositelj je dužan uz zahtjev dostaviti sljedeće priloge:

· izvadak iz matice rođenih, odnosno rodni list djeteta,

· potvrdu o prebivalištu djeteta,

· potvrdu o prebivalištu, odnosno odobrenom stalnom boravku jednog od roditelja, skrbnika ili udomitelja, 

· kopije osobnih iskaznica oba roditelja, skrbnika ili udomitelja,

· potvrda općine/grada da nije zatražena isplata naknade za novorođeno dijete (ukoliko jedan od  roditelja, skrbnika ili udomitelja nema prebivalište, odnosno odobren stalni boravak na području Općine Barban),

· izvatke iz matice rođenih, odnosno rodne listove djece (ukoliko se ne radi o prvom djetetu),

· presliku bankovne kartice ili potvrdu banke o IBAN računu,

· privolu za obradu osobnih podataka u svrhu ostvarenja prava iz zahtjeva.

IV. 3 Subvencija učešća u cijeni programa predškolskog odgoja
Članak 17.

Pravo na 100%-tnu subvenciju učešća u cijeni programa predškolskog odgoja ima:

a) dijete bez odgovarajuće roditeljske skrbi, povjereno na čuvanje i odgoj temeljem rješenja nadležnog tijela,

b) dijete čiji su roditelji redovni studenti ili učenici,

c) dijete s utvrđenim tjelesnim oštećenjem III. i IV. stupnja, odnosno teže i najteže oštećenje, odnosno utvrđena potreba za pojačanom ili intenzivnom podrškom,

d) dijete korisnika zajamčene minimalne naknade,

e) dijete samohranog roditelja,

f) treće i svako sljedeće dijete iste obitelji pod uvjetom da su prethodno dvoje djece korisnici programa predškolskog odgoja ili se redovno školuju (najdulje do 18-te godine života).

Postupak za ostvarivanje prava na 100%-tnu subvenciju učešća u cijeni programa predškolskog odgoja pokreće se podnošenjem zahtjeva Odjelu, a mogu ga podnijeti roditelj, skrbnik ili udomitelj djeteta. 

Podnositelj je dužan uz zahtjev dostaviti sljedeće priloge:

· potvrdu o prebivalištu djeteta,

· potvrdu o prebivalištu, odnosno odobrenom stalnom boravku roditelja, skrbnika ili udomitelja, za točke b), c), d), e) i f),

· potvrdu predškolske ustanove o korištenju programa u tekućoj pedagoškoj godini za dijete za koje se podnosi zahtjev,

· potvrdu nadležnog tijela koje dokazuje činjenice iz točke a), b), c), d) ili e),

· potvrdu predškolske/školske ustanove za djecu iz točke f),

· privolu za obradu osobnih podataka u svrhu ostvarenja prava iz zahtjeva.

Pravo na 100%-tnu subvenciju učešća u cijeni programa predškolskog odgoja utvrđuje se do kraja tekuće pedagoške godine i isplaćuje se na račun predškolske ustanove.

Članak 18.

Pravo na 50%-tnu subvenciju učešća u cijeni programa predškolskog odgoja ima:

a)  dijete, korisnik prava na doplatak za djecu – 
b) dijete s utvrđenim tjelesnim oštećenjem I. i II. stupnja, odnosno najlakše i umjereno oštećenje, odnosno utvrđena potreba za povremenom podrškom ili redovitom podrškom u određenim područjima,

Postupak za ostvarivanje prava na 50%-tnu subvenciju učešća u cijeni programa predškolskog odgoja pokreće se podnošenjem zahtjeva Odjelu, a mogu ga podnijeti roditelj, skrbnik ili udomitelj djeteta. 

Podnositelj je dužan uz zahtjev dostaviti sljedeće priloge:

· potvrdu o prebivalištu djeteta,

· potvrdu o prebivalištu, odnosno odobrenom stalnom boravku roditelja, skrbnika ili udomitelja,

· potvrdu predškolske ustanove o korištenju programa u tekućoj pedagoškoj godini za dijete za koje se podnosi zahtjev,

· dokaz o priznatom pravu na doplatak za djecu,

· potvrdu nadležnog tijela koje dokazuje činjenice iz točke b),

· privolu za obradu osobnih podataka u svrhu ostvarenja prava iz zahtjeva.

Pravo na 50%-tnu subvenciju učešća u cijeni programa predškolskog odgoja utvrđuje se do kraja tekuće pedagoške godine i isplaćuje se na račun predškolske ustanove.

Članak 19.

Pravo na 30%-tnu subvenciju učešća u cijeni programa predškolskog odgoja ima drugo dijete iste obitelji koji su oba polaznici redovnog programa u predškolskoj ustanovi Općine Barban.

Postupak za ostvarivanje prava na 30%-tnu subvenciju učešća u cijeni programa predškolskog odgoja pokreće se podnošenjem zahtjeva Odjelu, a mogu ga podnijeti roditelj, skrbnik ili udomitelj djeteta. 

Podnositelj je dužan uz zahtjev dostaviti sljedeće priloge:

· potvrdu o prebivalištu djeteta,

· potvrdu o prebivalištu, odnosno odobrenom stalnom boravku roditelja, skrbnika ili udomitelja,

· potvrdu predškolske ustanove o korištenju programa u tekućoj pedagoškoj godini za oba djeteta,
· privolu za obradu osobnih podataka u svrhu ostvarenja prava iz zahtjeva.
Pravo na subvenciju učešća u cijeni programa predškolskog odgoja utvrđuje se do kraja tekuće pedagoške godine i isplaćuje se na račun predškolske ustanove.

IV. 4 Subvencija učešća u cijeni školske marende

Članak 20.

Pravo na 100%-tnu subvenciju učešća u cijeni školske marende ima (ukoliko trošak nije podmiren po nekoj drugoj osnovi):

a) dijete bez odgovarajuće roditeljske skrbi, povjereno na čuvanje i odgoj temeljem rješenja nadležnog tijela,

b) dijete s utvrđenim tjelesnim oštećenjem III. i IV. stupnja, odnosno teže i najteže oštećenje, odnosno utvrđena potreba za pojačanom ili intenzivnom podrškom,

c) dijete korisnika zajamčene minimalne naknade,

d) dijete samohranog roditelja,

e) dijete iz obitelji s troje i više djece pod uvjetom da su barem dvoje djece korisnici programa predškolskog odgoja ili se redovno školuju (najdulje do 18-te godine života).

Postupak za ostvarivanje prava na 100%-tnu subvenciju učešća u cijeni školske marende pokreće se podnošenjem zahtjeva Odjelu, a mogu ga podnijeti roditelj, skrbnik ili udomitelj djeteta. 

Podnositelj je dužan uz zahtjev dostaviti sljedeće priloge:

· potvrdu o prebivalištu djeteta,

· potvrdu o prebivalištu, odnosno odobrenom stalnom boravku roditelja, skrbnika ili udomitelja, za točke b), c), d) ili e),

· potvrdu školske ustanove o upisu djeteta za tekuću školsku godinu,

· potvrdu nadležnog tijela koje dokazuje činjenice iz točke: a), b), c) ili d), 

· potvrdu predškolske/školske ustanove za djecu iz točke e),

· privolu za obradu osobnih podataka u svrhu ostvarenja prava iz zahtjeva.

Pravo na subvenciju učešća u cijeni školske marende utvrđuje se do kraja tekuće školske godine i isplaćuje se na račun školske ustanove.

IV. 5 Naknada za troškove prijevoza djeteta s teškoćama u razvoju i osobe s invaliditetom

Članak 21.

Pravo na naknadu za troškove prijevoza djeteta s teškoćama u razvoju i osoba s invaliditetom ima korisnik koji pohađa nastavu radi stjecanja srednjoškolskog obrazovanja, ako nema osiguran prijevoz po nekoj drugoj osnovi.

Visina naknade iz stavka 1. ovoga članka utvrđuje se prema cijeni mjesečne autobusne karte od mjesta prebivališta korisnika do mjesta gdje se srednja škola nalazi, sve dok za takva plaćanja postoje opravdani razlozi. 

Ukoliko ne postoji organiziran prijevoz može se utvrditi visina naknade na temelju interaktivne karte HAK-a od mjesta prebivališta korisnika do mjesta u kojem se nalazi ustanova u visini od 0,25 EUR/km ukoliko korisnika u ustanovu vozi pratitelj osobnim vozilom.

Postupak za ostvarivanje prava iz stavka 1. ovog članka pokreće se podnošenjem zahtjeva Odjelu, a mogu ga podnijeti roditelj, skrbnik ili udomitelj djeteta. 

Podnositelj je dužan uz zahtjev dostaviti sljedeće priloge:

· potvrdu o prebivalištu djeteta,

· potvrdu školske ustanove o upisu djeteta za tekuću školsku godinu,

· rješenje o postotku tjelesnog ili osjetilnog oštećenja koje je izdala nadležna ustanova za mirovinsko osiguranje ili nalaz i mišljenje o vrsti i težini invaliditeta – oštećenja funkcionalnih sposobnosti koje izdaje nadležna ustanova za vještačenje,

· privolu za obradu osobnih podataka u svrhu ostvarenja prava iz zahtjeva.

Pravo na naknadu iz stavka 1. ovog članka utvrđuje se za razdoblje od početka do kraja pojedinačne školske godine i isplaćuje se na račun prijevoznika po zaprimljenoj mjesečnoj ponudi. Naknada se ne isplaćuje za mjesece srpanj i kolovoz.

Članak 22.

Pravo na naknadu za troškove prijevoza djeteta s teškoćama u razvoju i osobe s invaliditetom na rehabilitaciju u ustanove kategorizirane za njihove potrebe, ima korisnik kad način podmirivanja takvih troškova nije uređen drugim propisima i kad je potreba za takvom rehabilitacijom utvrđena rješenjem Zavoda, potvrdom ili drugom ispravom nadležnog tijela o utvrđivanju primjerenog oblika rehabilitacije.

Visina naknade iz stavka 1. ovoga članka utvrđuje se:

· prema cijeni mjesečne autobusne karte od mjesta prebivališta korisnika do mjesta gdje se ustanova nalazi ukoliko korisnik koristi javni prijevoz,

· na temelju interaktivne karte HAK-a od mjesta prebivališta korisnika do mjesta u kojem se nalazi ustanova u visini od 0,25 EUR/km ukoliko korisnika u ustanovu vozi pratitelj osobnim vozilom.

Postupak za ostvarivanje prava iz stavka 1. ovog članka pokreće se podnošenjem zahtjeva Odjelu, a mogu ga podnijeti:

· roditelj, skrbnik ili udomitelj djeteta s teškoćama u razvoju ili

· odrasla punoljetna osoba s invaliditetom.

Podnositelj je dužan uz zahtjev dostaviti sljedeće priloge:

· potvrdu o prebivalištu djeteta s teškoćama u razvoju/osobe s invaliditetom,
· rješenje o postotku tjelesnog ili osjetilnog oštećenja koje je izdala nadležna ustanova za mirovinsko osiguranje ili nalaz i mišljenje o vrsti i težini invaliditeta – oštećenja funkcionalnih sposobnosti koje izdaje nadležna ustanova za vještačenje,

· potvrdu o utvrđivanju primjerenog oblika rehabilitacije,

· potvrdu o pohađanju ustanove za rehabilitaciju,

· presliku bankovne kartice ili potvrdu banke o IBAN računu (stavak 2. podstavak 2. ovog članka),

· privolu za obradu osobnih podataka u svrhu ostvarenja prava iz zahtjeva.

Pravo na naknadu iz stavka 1. ovog članka utvrđuje se za razdoblje od jedne godine ili dok za to  postoje uvjeti.

IV. 6 Naknada umirovljenicima s niskim primanjima i osobama bez primanja

Članak 23.

Naknada umirovljenicima s niskim primanjima i osobama bez primanja isplaćuje se, sukladno proračunskim mogućnostima, u pravilu dva puta godišnje i to uoči uskrsnih i božićnih blagdana (uskrsnica i božićnica).

Naknada umirovljenicima s niskim primanjima i osobama bez primanja može se omogućiti korisnicima s prebivalištem odnosno stalnim boravkom za strance ili osobe bez državljanstva  na području Općine Barban.

Umirovljenicima iz stavka 1. ovog članka Odluke smatraju se:

· korisnici starosnih , prijevremenih starosnih i obiteljskih mirovina i korisnici invalidskih mirovina zbog opće nesposobnosti za rad i profesionalne nesposobnosti za rad, a koji nisu u radnom odnosu,

· korisnici mirovina priznatih uz primjenu međunarodnih ugovora.

Osobama bez primanja iz stavka 1. ovog članka Odluke smatraju se:

· osobe starije od 65 godina s prebivalištem na području Općine Barban koje ne primaju ni domaću ni inozemnu mirovinu i ne ostvaruju nikakva druga primanja.

Odluku o visini naknade i načinu isplate za svaku tekuću godinu donosi Općinski načelnik, ovisno o raspoloživim proračunskim sredstvima.

IV. 7 Usluga pomoći u kući

Članak 24.

Pravo na podmirenje troškova usluge pomoći u kući korisnici ostvaruju prvenstveno na teret državnog proračuna, kroz potporu Zavoda.

Pravo na podmirenje troškova usluge pomoći u kući na teret Općine mogu ostvariti korisnici kojima je zbog tjelesnog, mentalnog, intelektualnog ili osjetilnog oštećenja, privremenih ili trajnih promjena u zdravstvenom stanju prijeko potrebna pomoć druge osobe, a osoba koja je po zakonu dužna brinuti se o njoj ne postoji ili nije u mogućnosti to učiniti, ako ispunjava sljedeće uvjete:

· ako to pravo ne može ostvariti na temelju rješenja Zavoda,

· ako prihod samca ili prihod po članu kućanstva ne prelazi iznos od 400% osnovice za izračun drugih naknada iz Zakona,

· ako nema mogućnosti da joj pomoć osiguraju roditelj, bračni drug i djeca,
· nema sklopljen ugovor o doživotnom ili dosmrtnom uzdržavanju,
· nije otuđila nekretnine ili pokretnine veće vrijednosti u posljednjih godinu dana od dana podnošenja zahtjeva za priznanje prava na pomoć u kući.
Pravo na uslugu pomoći u kući, pod uvjetima određenim u stavku 2. ovog članka, može se odobriti i osobi kojoj je zbog privremenih promjena u zdravstvenom stanju ili tjelesnog oštećenja, prijeko potrebna pomoć druge osobe.

Članak 25.

Pomoć u kući može obuhvatiti:

· organiziranje prehrane (nabava i dostava gotovih obroka u kuću),

· obavljanje kućanskih poslova (nabava živežnih namirnica, pomoć u pripremanju obroka, pranje posuđa, pospremanje stana, donošenje vode, ogrjeva i slično, organiziranje pranja i glačanja rublja, nabava lijekova i drugih potrepština i sl.),

· održavanje osobne higijene (pomoć u oblačenju i svlačenju, kupanju i obavljanju drugih higijenskih potreba),

· zadovoljavanje drugih svakodnevnih potreba.

Uslugu pomoći u kući pruža ustanova socijalne skrbi te druga ovlaštena pravna i fizička osoba na temelju ugovora kojeg sklapa s Općinom.

IV. 8 Dnevni topli obrok

Članak 26.

Pravo na jedan topli obrok dnevno mogu ostvariti korisnici koji su potpuno radno nesposobne osobe i koje nisu u stanju samostalno pripremati hranu zbog tjelesnog ili mentalnog oštećenja, trajnih promjena u zdravstvenom stanju ili starosti, pod uvjetom da su korisnici zajamčene minimalne naknade, osobne invalidnine ili doplatka za pomoć i njegu i da im obrok ne mogu pripremati osobe koje imaju zakonsku obvezu brinuti o njima.

Postupak za ostvarivanje prava na dnevni topli obrok pokreće se na zahtjev korisnika, člana kućanstva ili skrbnika, odnosno na prijedlog Zavoda ili po službenoj dužnosti.

Podnositelj je dužan uz zahtjev dostaviti sljedeće priloge:

· potvrdu o prebivalištu, odnosno odobrenom stalnom boravku, 

· rješenje Zavoda o ostvarenju prava na zajamčenu minimalnu naknadu, osobnu invalidninu ili doplatak za pomoć i njegu,
· dokaze o prihodima za sve članove kućanstva (posljednje tri platne liste, posljednja tri odreska od mirovine, potvrdu porezne uprave o prihodima od obavljanja samostalne djelatnosti, od najma nekretnina i dr.),
· medicinsku dokumentaciju,

· privolu za obradu osobnih podataka u svrhu ostvarenja prava iz zahtjeva.
Članak 27.

Pripremu i organizaciju podjele dnevnih toplih obroka korisnicima obavlja fizička ili pravna osoba s kojom Općina sklopi ugovor o pružanju navedenih usluga, a naknada za dnevni topli obrok će se doznačiti izravno na račun pružatelja usluge.

Pružatelj usluga dužan je voditi mjesečne evidencije o broju pripremljenih i podijeljenih obroka korisnicima te ih u prilogu računu dostaviti Odjelu.

IV. 9 Naknada za pogrebne troškove

Članak 28.

U slučaju smrti samaca, osoba bez obitelji, odnosno rodbine, zakonskog ili ugovornog obveznika uzdržavanja temeljem sklopljenog ugovora o doživotnom ili dosmrtnom uzdržavanju, a koji su u trenutku smrti imali prebivalište, odnosno za strance kojima je odobren stalni boravak ili osobe bez državljanstva na području Općine, Općina će snositi pogrebne troškove u visini troškova lijesa, nadgrobnog obilježja i drugih troškova ukopa, ako ih ne bude pokrio Zavod ili neki drugi dionik.

Odobrenje podmirivanja troškova iz stavka 1. ovog članka ostvaruje se rješenjem Odjela koji se donosi temeljem zahtjeva ili po službenoj dužnosti.

Obveza podmirivanja pogrebnih troškova ugovara se izdavanjem narudžbenice pružatelju usluge.

IV. 10 Jednokratna naknada

Članak 29.

Pravo na jednokratnu novčanu naknadu može ostvariti samac ili kućanstvo koje se zbog trenutačnih materijalnih, zdravstvenih, obiteljskih ili drugih izvanrednih okolnosti nalazi u osobito teškom socijalnom položaju.
Članak 30.

Jednokratna novčana naknada može se odobriti osobito radi:

· podmirenja troškova liječenja, lijekova i medicinskih pomagala,

· podmirenja troškova nastalih zbog elementarne nepogode, požara ili druge nesreće,

· podmirenja osnovnih životnih potreba kada prijeti socijalna ugroženost,

· podmirenja troškova povezanih sa školovanjem djece,

· podmirenja drugih izvanrednih troškova za koje Jedinstveni upravni odjel ocijeni da mogu dovesti do socijalne ugroženosti korisnika.

Situacije opisane u prvom stavku ovog članka dokazuju se sljedećom dokumentacijom: 

- računima, medicinskom dokumentacijom ili slično, koja ne može biti starija od jedne godine do dana podnošenja zahtjeva;

- dokazom o prihodima za prethodna tri mjeseca neposredno prije predaje zahtjeva za ostvarivanje prava za jednokratnu pomoć. 

Uvjet prihoda ostvaren je ukoliko u prethodna tri mjeseca neposredno prije predaje zahtjeva za ostvarivanje prava za jednokratnu pomoć samac ne ostvaruje prihode veće od 500,00 eura, dvočlano kućanstvo ne ostvaruje prihode veće od 750,00 eura, tročlano kućanstvo ne ostvaruje prihode veće od 900,00 eura, a za svakog daljnjeg člana cenzus se povećava za 150,00 eura.

Ukoliko podnositelj zahtjeva ne zadovoljava uvjet prihoda, a iz dostavljene dokumentacije i diskrecijskom ocjenom utvrđeno je da se pojedinac ili obitelj/kućanstvo trenutno našlo u osobito teškoj situaciji (teška bolest, smrt djeteta ili odraslog člana kućanstva, prirodna nepogoda, požar, gubitak zaposlenja i sl.), načelnik može odobriti jednokratnu ili višekratnu isplatu. 

Članak 31.

Jednokratna novčana naknada može se odobriti jednom ili više puta tijekom kalendarske godine, ovisno o okolnostima slučaja i raspoloživim proračunskim sredstvima.

Ukupan iznos odobrenih jednokratnih naknada o kojima samostalno odlučuje Odjel u jednoj kalendarskoj godini ne može iznositi više:

· od 200,00 EUR za samca, odnosno više 

· od 400,00 EUR za kućanstvo.

U posebno opravdanim slučajevima općinski načelnik može odobriti pomoć i iznad propisanog iznosa.

Članak 32.

Postupak za ostvarivanje prava na jednokratnu naknadu pokreće se podnošenjem zahtjeva Odjelu.

Podnositelj je dužan uz zahtjev dostaviti sljedeće priloge:

· potvrdu o prebivalištu, odnosno odobrenom stalnom boravku podnositelja zahtjeva,

· dokaz o broju članova kućanstva podnositelja zahtjeva (preslike osobnih iskaznica za sve članove kućanstva, odnosno rodni list ili domovnica za članove kućanstva koji nemaju osobnu iskaznicu),

· dokaz o prihodu podnositelja zahtjeva i članova kućanstva koji ostvaruju prihod (preslika odreska od mirovine ili preslika platne liste za posljednja tri mjeseca, preslika Rješenja o naknadi Zavoda za zapošljavanje i sl.),

· potvrdu Zavoda ili drugog tijela o ostvarenom pravu na jednokratnu novčanu naknadu,

· dokumentacija kojom se dokazuju navodi iz zahtjeva za koju namjenu se traži financijska pomoć (preslika novije liječničke dokumentacije iz koje je vidljivo o kojoj bolesti se radi, potvrda liječnika da podnositelj zahtjeva sam snosi troškove skupog liječenja, potvrda o nezaposlenosti, zapisnik nadležnog tijela o događaju i sl.) 

· presliku bankovne kartice ili potvrdu banke o IBAN računu,

· privolu za obradu osobnih podataka u svrhu ostvarenja prava iz zahtjeva.

Odjel će utvrditi opravdanost navoda iz zahtjeva te iznos jednokratne naknade, zavisno o osiguranim sredstvima  u proračunu Općine i složenosti potrebe korisnika.

V. POSTUPAK OSTVARIVANJA I NADZOR NAD KORIŠTENJEM PRAVA IZ OVE ODLUKE

Članak 33.

Postupak za ostvarivanje prava propisanih ovom Odlukom pokreće se na zahtjev korisnika ili po službenoj dužnosti.

Postupak iz stavka 1. ovoga članka po službenoj dužnosti pokreće se na temelju obavijesti članova kućanstva, mještana, ustanova, udruga, vjerskih zajednica, trgovačkih društava i drugih pravnih osoba te državnih i drugih tijela kao i na temelju činjenica koje su u drugim postupcima utvrdili službenici Općine.

Članak 34.

Postupak za ostvarivanje prava propisanih ovom Odlukom je žuran.

Ako nije potrebno provoditi ispitni postupak Odjel je dužan donijeti rješenje i dostaviti ga korisniku u roku od 15 dana od dana podnošenja urednog zahtjeva ili pokretanja postupka po službenoj dužnosti.

Ako je potrebno provoditi ispitni postupak Odjel je dužan donijeti rješenje i dostaviti ga korisniku u roku od 30 dana od dana podnošenja urednog zahtjeva ili pokretanja postupka po službenoj dužnosti.

Članak 35.

Za točnost podataka navedenih u zahtjevu i podataka danih u postupku preispitivanja uvjeta za daljnje ostvarivanje prava socijalne skrbi Općine podnositelj zahtjeva, odnosno korisnik prava odgovara materijalno i kazneno.

Odjel može odlučiti da se posebno ispitaju relevantne činjenice i okolnosti od kojih ovisi ostvarivanje pojedinačnog prava posjetom kućanstvu podnositelja zahtjeva, odnosno korisnika ili na drugi odgovarajući način.

Prilikom predaje zahtjeva za ostvarivanje prava podnositelj, odnosno korisnik predaje i vlastoručno potpisanu izjavu da su podaci navedeni u zahtjevu i priloženoj dokumentaciji točni i potpuni te da daje svoju privolu da službenik Odjela ima pravo iste obrađivati, provjeravati, čuvati i koristiti u skladu s propisima o zaštiti osobnih podataka ili pribavljati potrebne podatke o korisniku iz službenih evidencija koje vode nadležna državna ili županijska tijela i/ili ustanove, a sve u svrhu rješavanja po zahtjevu.

Članak 36.

Korisnik prava ostvarenih na temelju ove Odluke dužan je obavijestiti Odjel o svakoj promjeni koja utječe na daljnje korištenje istih ili na visinu priznatog iznosa najkasnije u roku od osam dana od dana nastanka promjene.

Na osnovi obavijesti korisnika ili na osnovi podataka pribavljenih po službenoj dužnosti Odjel će donijeti novo rješenje samo ako su se promijenile okolnosti o kojima ovisi priznavanje prava i visina priznatog iznosa.

Ako korisnik nakon promijenjenih okolnosti i nadalje ispunjava uvjete za korištenje prava u manjem ili većem iznosu od već priznatog prava, pravo u izmijenjenom iznosu priznaje se s danom nastanka promijenjenih okolnosti.

Ako zbog promijenjenih okolnosti korisnik ne ispunjava uvjete za daljnje korištenje prava, pravo prestaje s danom nastanka promijenjenih okolnosti, osim ako ovom Odlukom nije drukčije propisano.

U slučajevima iz stavka 3. i 4. ovoga članka donosi se rješenje o ukidanju rješenja kojim je pravo priznato i utvrđuje priznavanje prava u izmijenjenom iznosu, odnosno prestanak prava.

U slučaju smrti korisnika prava, pravo prestaje s danom smrti. U tom slučaju donosi se rješenje o ukidanju rješenja kojim je pravo priznato i utvrđuje se prestanak prava.

Odjava prebivališta s područja Općine ima za posljedicu gubitak prava ostvarenih temeljem ove Odluke i to od dana promjene prebivališta.

Članak 37.

Korisniku kojemu je priznato pojedino pravo iz ove Odluke novčani iznos se isplaćuje počevši od početka  mjeseca u kojem je podnijet zahtjev, neovisno o tome kojeg dana u mjesecu je podnijet,  pa do mjeseca prestanka prava.

Članak 38.

Odjel ima pravo nadzirati da li se sredstva odobrena za ostvarivanje prava iz ove Odluke koriste u svrhu za koju su namijenjena.

Članak 39.

Korisnik koji je ostvario određeno pravo propisano ovom Odlukom dužan je nadoknaditi štetu ako je:

· na temelju neistinitih i netočnih podataka za koje su on ili njegov skrbnik znali ili su morali znati da su neistiniti, odnosno netočni ili je na drugi protupravan način ostvario pravo koje mu ne pripada,

· ostvario pravo zbog toga što on ili njegov skrbnik nisu prijavili promjenu koja utječe na gubitak ili opseg prava za koju je on, odnosno njegov skrbnik znao ili morao znati.

Na povrat neosnovano isplaćenih iznosa naknada utvrđenih ovom Odlukom i naknadu štete odgovarajuće će se primijeniti odredbe Zakona.

VI. ŽALBA

Članak 40.

Protiv prvostupanjskog rješenja Odjela dopuštena je žalba.

O žalbi protiv prvostupanjskog rješenja Odjela odlučuje nadležni upravni odjel Istarske županije.

Žalba izjavljena protiv rješenja iz ovoga članka ne odgađa izvršenje rješenja.

VII. RAZMJENA PODATAKA

Članak 41.

Općina će sa Zavodom i drugim pružateljima socijalnih usluga razmjenjivati podatke o naknadama i socijalnim uslugama u skladu s propisom kojim se uređuje zaštita osobnih podataka.

VIII. EVIDENCIJA I DOKUMENTACIJA

Članak 42.

Općina je dužna voditi evidenciju i dokumentaciju o priznatim pravima u sustavu socijalne skrbi propisanim Zakonom, posebnim propisima i općim aktima Općine.

IX. PRIJELAZNE I ZAVRŠNE ODREDBE

Članak 43.

Poslove ili dio poslova u vezi s ostvarivanjem prava utvrđenih ovom Odlukom, odnosno pružanje usluga ili dijela usluga korisnicima prava iz ove Odluke, Općina može povjeriti i nekoj drugoj pravnoj ili fizičkoj osobi ovlaštenoj za obavljanje tih usluga s kojom će sklopiti ugovor.

Članak 44.

Danom stupanja na snagu ove Odluke prestaje važiti Odluka o socijalnoj skrbi („Službene novine Općine Barban“ broj 9/22, 7/23, 3/24 i 8/24).

Članak 45.

Postupci za ostvarivanje prava koji su započeti prije dana stupanja na snagu ove Odluke, dovršit će se prema odredbama Odluke iz članka 44. ove Odluke.

Članak 46.

Ova Odluka stupa na snagu osmoga dana od dana objave u „Službenim novinama Općine Barban“.

KLASA: 550-01/26-01/11

URBROJ: 2163-12-02/01-26-1

Barban, 13. kolovoza 2026. godine

OPĆINSKO VIJEĆE OPĆINE BARBAN

PREDSJEDNIK

Aleksa Vale, v.r.
Temeljem članka 391. Zakona o vlasništvu i drugim stvarnim pravima  („Narodne novine“ broj 91/96, 68/98, 127/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15, 94/17), članka 54. Odluke o gospodarenju nekretninama u vlasništvu Općine Barban („Službene novine Općine Barban“ broj 4/23 i 9/23 ) i članka 24. Statuta Općine Barban („Službene novine Općine Barban“ broj 22/13, 12/18, 60/21,4/22 i 1/25), Općinsko vijeće Općine Barban na sjednici održanoj 13. kolovoza 2026. godine donosi

ODLUKU

o raspisivanju i provođenju javnog natječaja za prodaju nekretnine 

kč.br. 1481/12 k.o. Prnjani putem javnog prikupljanja pisanih ponuda

Članak 1.

Donosi se Odluka o raspisivanju i provođenju javnog natječaja za prodaju nekretnine u izdvojenom djelu građevinskog području naselja Barban (Poduzetnička zona) putem prikupljanja pisanih ponuda.  

Prodaji se izlaže jedna katastarska čestica kako slijedi:

	K.O.
	K.Č.
	VLASNIŠTVO
	NAMJENA
	OZNAKA
	POVRŠINA

(m2)
	POČETNA CIJENA (Euro)
	JAMČEVINA

(Euro)

	Prnjani
	1481/12
	Općina Barban 1/1
	građevinsko

II. kategorija 
	pašnjak
	1599
	30.500,00
	3.050,00


Članak 2.

Javni natječaj provodi Povjerenstvo koje se imenuje posebnom odlukom.

Članak 3.

Ova Odluka stupa na snagu prvog dana od dana objave u „Službenim novinama Općine Barban“.

KLASA: 944-01/26-01/4

URBROJ: 2163-12-02/01-26-1

Barban, 13. kolovoza 2026. godine

OPĆINSKO VIJEĆE

PREDSJEDNIK

Aleksa Vale, v.r

